ตลท.ดึง10บริษัทร่วมโรดโชว์ลอนดอน
ตลาดหลักทรัพย์ฯนำบริษัทจดทะเบียนชั้นนำ 10 บริษัท ร่วมเสนอข้อมูลที่ลอนดอนดึงเม็ดเงินเข้าตลาดหลักทรัพย์ไทย
29 มิ.ย. 2553

ตลาดหลักทรัพย์ฯนำบริษัทจดทะเบียนชั้นนำ 10 บริษัท ร่วมเสนอข้อมูลที่ลอนดอนดึงเม็ดเงินเข้าตลาดหลักทรัพย์ไทย 
นายจรัมพร โชติกเสถียร กรรมการและผู้จัดการ ตลาดหลักทรัพย์ฯ เปิดเผยว่า โรดโชว์ครั้งนี้ ตลาดหลักทรัพย์ฯ   ได้ร่วมกับบริษัทหลักทรัพย์ทิสโก้ จำกัด และ Deutsche Bank จัดงาน “DBTisco Access Thailand 2010” ขึ้นระหว่างวันที่ 12-13 กรกฎาคม 2553 ณ กรุงลอนดอน ประเทศอังกฤษ โดยนำบริษัทจดทะเบียนชั้นนำ 10 บริษัท ซึ่งมีผลประกอบการดี มีปัจจัยพื้นฐานที่แข็งแกร่ง และเป็นที่สนใจของผู้ลงทุนร่วมเดินทางไปให้ข้อมูลด้วย
“โรดโชว์ครั้งนี้ เป็นการไปให้ข้อมูลผู้ลงทุนสถาบันชั้นนำในยุโรป ทั้งด้านเศรษฐกิจ การเมือง การลงทุน รวมทั้งการให้ข้อมูลด้านมหภาคโดยผู้แทนระดับสูงของกระทรวงการคลัง และถือเป็นโอกาสอันดีที่ตลาดหลักทรัพย์ฯ บริษัทหลักทรัพย์ และบริษัทจดทะเบียนจะได้สื่อสารข้อมูลโดยตรงกับผู้ลงทุนต่างประเทศ ถึงความเข้มแข็งของบริษัทจดทะเบียนไทย และความพร้อมของประเทศที่จะพร้อมเติบโตเมื่อเศรษฐกิจโลกฟื้นตัว โดยคาดว่าจะสามารถสร้างความมั่นใจแก่ผู้ลงทุน และจะมีเม็ดเงินลงทุนจากต่างประเทศเข้ามาลงทุนในตลาดหุ้นไทยได้มากขึ้น”นายจรัมพรกล่าว
สำหรับโรดโชว์ครั้งนี้ คาดว่าจะมีผู้ลงทุนสถาบันให้ความสนใจเข้าร่วมรับฟังข้อมูลเป็นจำนวนมาก โดยกลุ่มผู้ลงทุนดังกล่าวมีมูลค่าเงินลงทุนในตลาดภูมิภาคอาเซียนรวมประมาณ  4 แสนล้านเหรียญดอลลาร์สหรัฐฯ โดยมีบริษัทจดทะเบียนที่ร่วมเดินทางไปให้ข้อมูล จำนวน 10 ราย เป็นบริษัทขนาดกลางถึงขนาดใหญ่ โดยมีมูลค่าหลักทรัพย์ตามราคาตลาดรวมกันกว่า 1.2 ล้านล้านบาท คิดเป็น 19% ของมูลค่าหลักทรัพย์ตามราคาตลาดรวม (ณ 28 มิ.ย. 2553) ได้แก่ 
กลุ่มธุรกิจการเงิน ได้แก่ บมจ. ธนาคารกรุงเทพ จำกัด (BBL) บมจ. ธนาคารกรุงศรีอยุธยา (BAY) บมจ. ทิสโก้ไฟแนนเชียลกรุ๊ป (TISCO)
กลุ่มทรัพยากร ได้แก่ บมจ. ปตท. (PTT)  บมจ. ผลิตไฟฟ้าราชบุรีโฮลดิ้ง (RATCH)  บมจ.ไทยออยล์ (TOP) 
กลุ่มบริการ ได้แก่ บมจ. ซีพี ออลล์ (CPALL) 
กลุ่มอสังหาริมทรัพย์และก่อสร้าง ได้แก่ บมจ. เซ็นทรัลพัฒนา (CPN) 
กลุ่มเกษตรและอุตสาหกรรมอาหาร ได้แก่ บมจ. เจริญโภคภัณฑ์อาหาร (CPF) บมจ. ไมเนอร์ อินเตอร์เนชั่นแนล (MINT)